Gitte Lillelund Bech (V), 2012-11-15:
I Venstre har vi stor sympati for at styrke turismeerhvervet.
Vi har således i vores eget finanslovudspil afsat en pulje på 50 mio. kr. til forbedringer af turismeerhvervets rammevilkår.
Puljen vil vi gerne målrette turismeerhvervet, f.eks. kunne dele af den bruges til lempelser af energiafgifterne.
Vi tror nemlig, at der er behov for at give turismeerhvervet noget støtte og hjælp og noget fokus, for det er vigtigt, vi understøtter et erhverv, der faktisk er i vækst, og at vi understøtter lokal jobskabelse i hele landet.
Derfor er vi sådan set også enige med Det Konservative Folkeparti i, at der er behov for at se på momsafløftningsproblematikken.
Jeg synes jo, det er absurd, at danske virksomheder vælger at lægge deres konferencer andre steder end i Danmark på grund af de forskellige muligheder for momsafløftning, for der er fuld momsafløftning i eksempelvis Sverige og Tyskland.
Jeg vil sige, at vi også er enige med Det Konservative Folkeparti i, at turismeerhvervet er et væksterhverv, der er udsat for stor konkurrence – et erhverv, som i 2010 omsatte for over 68 mia. kr.
Og specielt i yderområderne oplever vi, at det i en række kommuner er 10 pct. af jobbene, der rent faktisk skabes af turisme.
Men hvis vi skal styrke dansk turisme generelt, kan vi ikke gøre det kun ved at se på 100 pct.s momsafløftning.
Der er nemlig også andre muligheder for at styrke dansk turisme.
For eksempel synes vi, at det er relevant, at vi sikrer en bedre sammenhæng mellem turismeerhvervet og relevante uddannelsestilbud, så vi får målrettet uddannelser på alle niveauer til at understøtte den service, som turisterne efterspørger.
Et meget godt eksempel er, at der for nylig er blevet foretaget en undersøgelse af, hvad kinesiske turister efterspørger i Danmark.
Det, de i høj grad efterspørger, er rent faktisk nogle, der kan hjælpe dem, som kan tale kinesisk.
Vi ved også, at mange turister ikke kun vælger rejsemål ud fra prisen på overnatningerne, men baserer deres vurdering af rejsemålet på rejsens samlede værdi – hvad er det for en service, der er, hvad er det for nogle mennesker, hvad er det for nogle oplevelser, hvad er det for nogle produkter, man kan få?
Det er blot et spørgsmål om at få dem hertil.
Og der støder vi i høj grad på problemer, alt lige fra visum og over til det, jeg netop nævnte før, nemlig at der ikke er så mange i dansk turismeerhverv, der taler kinesisk.
Det kinesiske rejsemarked har et potentiale til at stige med 20-30 pct. de kommende år.
Så jeg vil bare sige, at hvis vi skal gavne det samlede turismeerhverv – det er jo i hvert fald det, der fremgår af bemærkningerne til beslutningsforslaget fra Det Konservative Folkeparti – mener vi fra Venstres side, at vi skal bredere ud.
Der skal ikke være nogen tvivl om, at vi fra Venstres side godt kunne tænke os, at vi fik mere momsafløftning.
Vi mener bare, at det er vigtigt at se på turismeerhvervet generelt.
Og derfor synes vi sådan set, det var en bedre idé, hvis vi fik kortlagt de helt konkrete barrierer, der er for den yderligere udvikling, før vi lægger os fast på, at det er 100 pct.s momsafløftning for hotelovernatninger, som er den endegyldige løsning til at skabe yderligere vækst i turismeerhvervet.
Vi synes altså, vi skal analysere barriererne, og derfor er vores udgangspunkt, at det må komme før den fulde momsafløftning.
Men vi har som sagt også selv foreslået, at vi skal ind og se på momsafløftningen, vi har bare ikke den fulde finansiering til at kunne gøre det i vores finanslovforslag.